Julkaistu Kristelli-lehdessä 5/2022

Paras joululahja

Syksyn jälkeen alkaa monissa kodeissa valmistautuminen joulun aikaan. Siihen liittyy paljon perinteitä, pienten lasten salaisuuksia, ajatuksia läheisistä ja rakkaista, joita ei vuoden aikana ole ehkä ollut mahdollista tavata tai muistaa. Joulu on hyvän tahdon juhlaa. Mutta se on vielä paljon enemmän.

Jeesus on joulun keskipiste. Hänen seimensä kuva on monissa joulukorteissa, vaikka Joulun Lapsen sijaan on entistä enemmän tonttuja ja muita jouluun liitettyjä satuhahmoja. Tämä sekoittaa monen lapsen mielen. Jeesuksestakin tulee heidän ajatuksissaan vain satuhahmo. Siksi onkin erityisesti isovanhempien syytä kertoa jo pienille lapsille, että joulu on todellisuudessa Jeesuksen syntymäpäivä. Sillä oman syntymäpäivänsä lapsi oppii käsittämään jo varhain.

Mitä siis lahjaksi lapselle tai lapsenlapselle? Siinäpä pulma. Kaikki käytännöllinen on aikuisiksi tulleille lapsille hyvä lahja. Pikkulapset iloitsevat melkeinpä eniten rapisevista papereista ja pakettoien avaamisesta. Ainakin omat lapseni. Vähitellen lastenkirjat ja leikkikalut nousivat korkealle arvoasteikossa ja niihin upposi mielenkiinto jouluaaton edetessä jouluyöhön.

Joululahja voi olla myös aineeton lahja. Paras joululahja on mielestäni pyhiinvaellusmatka Israeliin. Siellä suomalaiset ryhmät kulkevat Joulun Lapsen syntymäpaikalla pienessä Betlehemin kaupungissa, joka sijaitsee lähellä Jerusalemia. Vehreässä Galileassa näemme Gennesaretin järven, jonka Jeesus ylitti monta kertaa opetuslastensa kanssa. Siellä Jeesus kulki kylästä kylään, kutsui kaksitoista opetuslasta seuraamaan itseään ja opetti heitä. Siellä Jeesus ruokki kaksi kertaa suuren kansanjoukon ja paransi hänen luokseen tulleita sairaita. Vuorisaarnan vuorella Jeesus puhui kansalle tavalla, jota ihmiset eivät olleet aiemmin kuulleet. Tämä kaikki on talletettuna meille Uuden testamentin sivuilla.

Neljä evankelistaa ovat tallettaneet suuren määrän Jeesuksen opetuksia ja tapahtumia hänen noin kolme vuotta kestäneestä julkisesta toiminnasta. Vähitellen hän alkoi kertoa opetuslapsille, että hän menee Jerusalemiin, jossa hän on kärsivä ja kuoleva, mutta kolmen päivän kuluttua hän nousisi ylös kuolleista. Vanha testamentti puhuu verhotusti Jumalan Pojan kärsimyksistä ja kuolemasta koko maailman puolesta. Jeesus tiesi kohtalonsa ja suostui siihen. Opetuslapset eivät ymmärtäneet sitä. Pääsiäisaamun tapahtumien todistajia olivat naiset, jotka menivät haudalle. Jerusalemissa on kaksikin paikkaa, joita esitellään Jeesuksen hautapaikaksi. Pyhän Haudan Kirkko Jerusalemin Vanhan kaupungin sydämessä ja Gordonin Golgata ja sen vieressä oleva Puutarhahauta. Olen kerta toisensa jälkeen hakeutunut vehreälle Puutarhahaudalle, jossa linnut sirkuttavat puissa, lauantai-aamuisin pidettävään englanninkieliseen messuun, kun olen matkustanut Jerusalemiin. Tuo tilaisuus muistuttaa yhä uudelleen uskomme perustasta, Jeesuksen ylösnousemuksesta ja syntien anteeksi saamisesta hänen täytetyn työnsä kautta.

Ensimmäisestä matkastani on viitisenkymmentä vuotta. Se oli ihmeellinen kokemus. Kuljimme oppaan mukana Jeesuksen elämän eri paikoissa ja opas kertoi Raamattua siteeraten, mitä noilla paikoilla oli tapahtunut. Raamattu ei enää ollut yksi kirja muiden joukossa, vaan se avautui aivan uudella tavalla. Joka kerta kun luen tai kuuntelen sitä ”Raamatturadiostani”, näen sieluni silmillä Galilean vehreät maisemat ja keväisin kukkivat punaiset unikot, tai Jerusalemin Vanhan kaupungin kapeat kujat, ihmishyörinän ja kaupanteon. Olen saanut myös kokea Siinain erämaan jylhät maisemat, kun matkustimme bussilla Eilatista etelään Punaisen meren reunamaa ja sen jälkeen keskelle erämaata. Lähdimme aamuyöllä luostarista taskulamppujen valokeilassa kohti Nebon vuorta ja huipulle päästyämme näimme, miten aurinko nousi vuorten takaa ja valaisi vähitellen punaruskeat vuorten huiput silmänkantamattomiin.

Israel on pieni maa, mutta sillä on rikas menneisyys ja Jumalan lupaama siunauksellinen tulevaisuus. Kaikki kansat tulevat eräänä päivänä näkemään ja kokemaan sen. Mitä jos antaisit lähelläsi oleville nuorille koko elämän suuntaan vaikuttavan, ”Kerran elämässä” -lahjan, matkan Israeliin, uskomme juurille!

Alli Brummer

KTM, TM

Lohja